PATVIRTINTA

Klaipėdos miesto visuomenės sveikatos biuro direktoriaus

2022-10-31 įsakymu Nr. J-96

**KLAIPĖDOS MIESTO VISUOMENĖS SVEIKATOS BIURO DARBUOTOJŲ SMURTO IR PRIEKABIAVIMO PREVENCIJOS TAISYKLĖS**

# I. SKYRIUS

# BENDROSIOS NUOSTATOS

1. Klaipėdos miesto visuomenės sveikatos biure (toliau – Biuras) vadovaujamasi nuostata, kad kiekvienas Biuro darbuotojas gerbia kito asmens orumą, mandagiai ir pagarbiai bendrauja su kitais, savo elgesiu užtikrina darbo aplinką, kurioje kitas asmuo nepatirtų priešiškų, neetiškų, žeminančių, agresyvių, užgaulių, įžeidžiančių veiksmų.
2. Biure smurto ir priekabiavimo politika įgyvendinama vadovaujantis smurto ir priekabiavimo prevencijos taisyklėmis (toliau – Taisyklės), su kuriomis supažindinami visi Biuro darbuotojai, bei kurios yra skelbiamos Biuro interneto svetainėje.
3. Biuro darbuotojai privalo aktyviai dalyvauti draugiškos, žmogaus orumą gerbiančios, lygias galimybes ir nediskriminavimą užtikrinančios darbo aplinkos kūrime.
4. Biure draudžiama priekabiauti ir smurtauti prieš Biuro darbuotojus.
5. Biuro smurto ir priekabiavimo prevencijos politika remiasi teisės aktų reikalavimais ir šiomis Taisyklėmis.
6. Taisyklės neapima seksualinio priekabiavimo, nustatyto Lietuvos Respublikos baudžiamajame kodekse, sudėties ir baudžiamojo persekiojimo veiksmų.
7. Taisyklės netaikomos darbuotojų santykiams privačioje erdvėje arba kai tai nesusiję su darbo santykiais

**II. SKYRIUS**

**SĄVOKOS**

6. *Taisyklėse vartojamos sąvokos:*

6.1. **Smurtas ir priekabiavimas** – vieno ar kelių asmenų nepriimtinas elgesys, galintis pasireikšti įvairiomis formomis, kurių vienos nustatomos lengviau negu kitos, tai elgesys, kai vienas ar daugiau vadovų ar darbuotojų siekia įžeisti arba įžeidžia darbuotojo orumą, siekia daryti arba daro neigiamą įtaką jo emocinei sveikatai ir (arba) siekia sukurti arba sukuria priešišką darbo aplinką.

6.2. **Smurtas** – veikimu ar neveikimu asmeniui daromas tyčinis fizinis, psichinis, seksualinis ar kitas poveikis, dėl kurio asmuo patiria neturtinę, fizinę ar materialinę žalą.

6.3. **Priekabiavimas** – nepageidaujamas elgesys, kai lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos pagrindu siekiama įžeisti arba įžeidžiamas asmens orumas ir siekiama sukurti arba sukuriama bauginanti, priešiška, žeminanti ar įžeidžianti aplinka.

6.4. **Psichologinė prievarta** – tai bet koks nepageidautinas veiksmas, įskaitant įkalinimą, izoliavimą, žodinį įžeidimą, pažeminimą, gąsdinimą, psichologinę agresiją, grasinimą panaudoti fizinę jėgą, arba kitą elgesį, kuris gali menkinti tapatumo, orumo ir savivertės jausmą, taip pat gali pakenkti fizinei, psichinei, dvasinei, moralinei ar socialinei Biuro darbuotojo sveikatai, saugai ir gerovei.

6.5. **Seksualinis priekabiavimas** – asmeniui, prie kurio priekabiaujama, nepriimtinas ar nepageidaujamas, užgaulus, žodžiu, raštu ar fiziniu veiksmu išreikštas seksualinio pobūdžio elgesys, kuriuo siekiama sukurti, arba kuriama asmenį, su kuriuo taip elgiamasi, bauginanti, priešiška, jam nemaloni, žeminanti ar žeidžianti aplinka.

6.6. **Atsakingas asmuo** – Biure direktoriaus sprendimu skiriamas asmuo, pirmasis gaunantis rašytinį pranešimą (skundą) apie atvejį ir pagal nustatytą tvarką organizuojantis skundo (pranešimo) nagrinėjimą.

6.7. **Biuro darbuotojas** – Biuro darbuotojas, su įstaiga susijęs darbo santykiais.

6.8. **Fizinė prievarta –** tai tyčinis ir nepageidautinas veiksmas, pvz., kumščiavimas, mušimas, spyrimas, įkandimas ir deginimas, dėl kurio patiriama trauma arba sužalojimas.

6.9. **Komisija** – Biuro direktoriaus įsakymu sudaryta komisija smurto ar priekabiavimo atvejui tirti.

6.10. **Nukentėjusysis** – Biuro darbuotojas, prie kurio priekabiavo ar prieš kurį buvo panaudotas smurtas.

6.11. **Pranešimas** – rašytinis informacijos pateikimas apie smurtą ar priekabiavimą.

6.12. **Skundas** – nukentėjusio asmens rašytinis kreipimasis dėl priekabiavimo, seksualinio priekabiavimo, smurto.

6.13. **Skundžiamasis** – asmuo, dėl kurio elgesio pateiktas pranešimas, skundas dėl seksualinio priekabiavimo, priekabiavimo ar smurto.

**III. SKYRIUS**

**PRIEKABIAVIMO, SEKSUALINIO PRIEKABIAVIMO IR SMURTO FORMOS**

7. Smurtas ir priekabiavimas dažniausiai gali pasireikšti fiziniais, verbaliniais arba neverbaliniais veiksmais.

*1.1. Nepriimtini arba nepageidaujami smurto ir priekabiavimo fiziniai veiksmai:*

- fiziniai prisilietimai, fizinio ar psichologinio diskomforto sukėlimas, nesilaikant pagarbaus fizinio atstumo;

- fizinis smurtas (stumdymas, trenkimas, purtymas, tampymas, tyčinis daiktų mėtymas ir kt.);

- įžeidūs ar nepagarbūs gestai;

- įkyrus dėmesio rodymas.

*7.2. Nepriimtini ar nepageidaujami smurto ir priekabiavimo verbaliniai veiksmai:*

- kalbėjimo tonas, riksmai, nevaldomos emocijos;

- įžeidūs ar nepagarbūs juokeliai ir (arba) pokštai, sarkazmas, šaipymasis, kandi ironija;

- nepagrįstos pastabos, kaltinimai, vieša kritika dėl tam tikrų atliktų užduočių;

- neapykantos reiškimas, apkalbos, gandų skleidimas, šmeižtas;

- grasinimas ar kitoks elgesys, kuriuo siekiama priversti suvokti priklausomybę / atlikti tam tikrą veiksmą / paklusti smurtautojui / nuslopinti galimą pasipriešinimą;

- raginimas / nurodymas nebendrauti / ignoruoti / izoliuoti;

- pasikartojantis konfliktų kėlimas, tyčinis nenoras spręsti problemas;

- familiarus pasisveikinimo būdas;

- neetiški kreipiniai (vardų trumpiniai, pravardės, mažybiniai kreipiniai)

- nepageidaujami įžeidūs komentarai apie fizinę išvaizdą ar aprangą, nuomonę, asmeninį gyvenimą;

- grasinimai atleisti iš darbo, perkelti į žemesnes pareigas, neskirti užduočių ir pan.;

- tyčinis tikrovės neatitinkančios informacijos paskleidimas, siekiant padaryti žalą;

- noras išjuokti profesines ir (arba) asmenines darbuotojo savybes, užgauliojimas, žeminimas.

*7.3. Nepriimtini arba nepageidaujami smurto ir priekabiavimo neverbaliniai veiksmai:*

- sąmoningas darbuotojo izoliavimas / atskyrimas nuo bendrų veiklų, dalykinio bendravimo nebuvimas, nesidalijimas informacija, prašymų ir poreikių nepaisymas, neigimas ir pan.;

- neigiamo nusistatymo konkretaus asmens atžvilgiu demonstravimas;

- informacijos apie asmenį rinkimas, kai tai nesusiję su atliekamomis darbo funkcijomis;

- įžeidaus pobūdžio, žeminančių garbę ir orumą pranešimų, žinučių siuntimas;

- priešiškas elgesys;

- nepakantumas skirtingoms pažiūroms;

- nepagrįstas darbo sąlygų bloginimas, palyginti su kitais darbuotojais arba kai nėra objektyvių priežasčių.

8. Seksualinis priekabiavimas yra viena iš labiausiai nepageidaujamų priekabiavimų formų, kuri gali pasireikšti fiziniais, verbaliniais arba neverbaliniais veiksmais.

*8.1. Nepriimtini arba nepageidaujami seksualinio priekabiavimo fiziniai veiksmai:*

- prisilietimas (pavyzdžiui, plekšnojimas, glostymas, glamonėjimas, grybštelėjimas, siekimas pabučiuoti, bučiavimas), kai kitas darbuotojas / asmuo išreiškė aiškų nesutikimą;

- persekiojimas;

- intymių santykių siekimas, kai kitas darbuotojas / asmuo išreiškė aiškų nesutikimą.

*8.2. Nepriimtini arba nepageidaujami seksualinio priekabiavimo verbaliniai veiksmai:*

- seksualinio turinio pasisakymai ar užuominos, žeminančios moteris ir vyrus arba lytį dėl fizinių savybių;

- seksualinio turinio pasisakymai, kuriais siekiama pasityčioti iš kito asmens;

- pasimatymų, apsikabinimų reikalavimas, kai asmuo išreiškė aiškų nesutikimą;

- seksualinių santykių reikalavimas mainais už pageidaujamas pareigas arba kitas galimybes.

*8.3. Nepriimtini arba nepageidaujami seksualinio priekabiavimo neverbaliniai veiksmai:*

- seksualinio turinio filmuotos medžiagos, nuotraukų, piešinių ar kitų vaizdinių ir materialių priemonių rodymas, siuntimas ar dovanojimas.

9. Priekabiavimo, seksualinio priekabiavimo ir smurto formų sąrašas nėra baigtinis ir gali pasireikšti kitokiais būdais.

**IV. SKYRIUS**

# REKOMENDUOJAMAS BIURO DARBUOTOJŲ ELGESYS, SIEKIANT IŠVENGTI PRIEKABIAVIMO, SEKSUALINIO PRIEKABIAVIMO IR SMURTO IR PERSEKIOJIMO

10. Biure rekomenduojama laikytis šių principinių nuostatų:

10.1. Analizuoti savo elgesį ir vertinti, ar jis atitinka Taisyklių nuostatas;

10.2. būti sąmoningu, žinoti ar numanyti, koks potencialus elgesys gali būti laikomas seksualiniu priekabiavimu ir smurtu;

10.3. nebūti pasyviu Taisyklių nuostatas pažeidžiančio elgesio stebėtoju, bet imtis aktyvių veiksmų tokiam elgesiui sustabdyti. Jeigu toks elgesys vyksta, netoleruoti jo, nelaikyti to pokštu ar nevykusiu pajuokavimu, neskatinti tokio elgesio pritariančia šypsena, juoku ar kitais tokį elgesį palaikančiais veiksmais;

10.4. patyrus tokį elgesį, turintį priekabiavimo, seksualinio priekabiavimo, smurto požymius, patartina ramiai, mandagiu tonu pasakyti ar pranešti taip besielgiančiam asmeniui, kad šis elgesys nepriimtinas ir turi būti nutrauktas. Tai gali būti padaryta ir elektroniniu laišku ar žinute. Rekomenduotina paaiškinti, kokie gestai, žodžiai, komentarai, fizinis elgesys ar kiti veiksmai yra nemalonūs, sukuria žeminančią, įžeidžiančią darbinę ar studijų aplinką;

10.5. patartina visus įvykusius priekabiavimo, seksualinio priekabiavimo, smurto veiksmus (elgesį) fiksuoti, užsirašyti laiką, liudytojus ir kitas reikšmingas aplinkybes;

10.6. jeigu priekabiavimas, seksualinis priekabiavimas ar smurtas vyko kito Biuro darbuotojo atžvilgiu, rekomenduotina padrąsinti jį prabilti apie tai, skatinti kreiptis į šiuos veiksmus atlikusį asmenį ir nedelsiant jam pranešti, kad toks elgesys yra nepageidaujamas.

# V. SKYRIUS

# PRANEŠIMO (SKUNDO) APIE SMURTĄ IR PRIEKABIAVIMĄ TEIKIMO TVARKA

11. Smurto ir priekabiavimo atvejus nagrinėja, prevencines ir poveikio skundžiamajam priemones siūlo Biuro direktoriaus įsakymu sudaryta nešališka smurto ir priekabiavimo darbe atvejų nagrinėjimo komisija (toliau – Komisija).

12. Biuro darbuotojas pagrįstai manantis, kad prie jo ar kito asmens yra priekabiaujama, seksualiai priekabiaujama ar prieš jį ar kitą darbuotoją yra naudojamas psichologinis ir/ar fizinis smurtas, turi teisę pateikti pranešimą (skundą) raštu arba el. paštu Komisijos pirmininkui, kuris sprendžia dėl gauto pranešimo (skundo) pranešimo nagrinėjimo.

13. Pateiktą pranešimą (skundą) Komisijos pirmininkas pristato Komisijos nariams, o nagrinėjimo procesas pradedamas tik tuo atveju, jei jame nurodyti šie duomenys: nukentėjusysis, galimas pažeidėjas, galimo pažeidimo data/laikotarpis, vieta bei kitos faktinės aplinkybės/argumentai, kuriais grindžiamas pranešimas (skundas).

*14. Pranešime (skunde) Biuro darbuotojas turi pateikti šią informaciją:*

14.1. atvejo detalius paaiškinimus apie patirto smurto, priekabiavimo ar seksualinio priekabiavimo faktinę situaciją, apraiškas ir aplinkybes;

14.2. nurodyti galimus liudytojus, jei tokių buvo;

14.3. pateikti visą kitą turimą informaciją (garso įrašus, susirašinėjimą ir pan.).

15. Gautas pranešimas (skundas) laikomas konfidencialia informacija ir negali būti viešinamas asmenims, kurie nėra susiję su atvejo tyrimu ar pažeidimu, išskyrus atvejus, kai pats nukentėjusysis jau yra paviešinęs šią informaciją.

16. Smurtas, priekabiavimas, įskaitant priešišką elgesį prieš Biuro darbuotoją, kuris pateikė pranešimą (skundą) dėl Taisyklių pažeidimo yra draudžiamas ir laikomas šiurkščiu tarnybinių/darbo pareigų pažeidimu.

# VI. SKYRIUS

# PRANEŠIMO (SKUNDO) APIE SMURTĄ IR PRIEKABIAVIMĄ NAGRINĖJIMAS

*17. Pranešimo (skundo) nagrinėjimas grindžiamas šiais principais:*

17.1. *nekaltumo* – skundžiamasis laikomas nekaltu iki kol bus priimtas sprendimas dėl Taisyklių pažeidimo;

17.2. *operatyvumo* – tyrimas atliekamas per įmanomai trumpiausią terminą;

17.3. *betarpiškumo* – nukentėjusiajam, skundžiamajam, liudytojui (-ams) sudaromos visos galimybės pateikti paaiškinimus, savo veiksmų vertinimo ir aiškinimo versiją;

17.4. *pagalbos nukentėjusiajam* – gavus skundą dėl Taisyklių pažeidimo, sudaromos saugios darbo sąlygos;

17.5. *aktyvių prevencijos priemonių taikymo* – nustačius pažeidimą, taikomos atitinkamos individualios prevencinės priemonės, užtikrinant Biuro darbuotojams saugias ir jų orumo nežeidžiančias darbo sąlygas;

17.6. *objektyvumo ir nešališkumo* – tyrimas atliekamas objektyviai, neturint išankstinių nuostatų dėl aplinkybių vertinimo.

18. Komisijos pirmininkas gavęs pranešimą (skundą) apie atvejį, sukviečia Komisiją, kuri susideda iš 5 (penkių) narių. Komisijos pirmininkas išrenkamas pirmajame Komisijos posėdyje, kuris yra vienas iš 5 (penkių) Komisijos narių;

19. Atvejo tyrimui, į Komisiją gali būti įtraukiami ir papildomi asmenys (specialistai, darbuotojai, ugdymo įstaigų atstovai ir kt.);

20. Komisija gali rinkti visus su ginču susijusius objektyvius įrodymus:

* dokumentus (pvz., psichologų/psichoterapeutų konsultacijų sąskaitos ir kt.);
* žinutes;
* elektroninius laiškus;
* nuotraukas;
* vaizdo ir (ar) garso įrašus;
* liudininkus.

21. Komisija turi teisę prašyti darbuotojo, galimai patyrusio ar pastebėjusio smurto ir priekabiavimo atvejį, galimai įvykyje dalyvavusių asmenų (įvykio liudininkų, nukentėjusiųjų, galimų smurtautojų) ir kitų darbuotojų paaiškinimo, informacijos patikslinimo raštu ar žodžiu ir turimų įrodymų pateikimo.

22. Komisijos nariai privalo užtikrinti konfidencialumą. Komisijos nariams draudžiama atskleisti bet kokią su atvejo tyrimu susijusią informaciją asmenims, nedalyvaujantiems tyrimo procedūroje.

23. Komisijos posėdžiai protokoluojami.

24. Komisijos nariui, atskleidusiam kitiems asmenims su tyrimu susijusią informaciją, taikoma drausminė atsakomybė;

25. pranešimas (skundas) pradedamas nagrinėti nedelsiant Komisijai susirinkus į posėdį ir išnagrinėjamas per įmanomą trumpiausią laiką, bet ne ilgiau kaip per 10 darbo dienų nuo pranešimo (skundo) gavimo dienos.

26. išnagrinėjus atvejį Komisija per 5 darbo dienas parengia bei pateikia išvadą Biuro direktoriui dėl Taisyklių pažeidimo pripažinimo/nepripažinimo ir gali siūlyti teisės aktų nustatyta tvarka pradėti procedūrą dėl galimos tarnybinės nuobaudos skyrimo Taisykles pažeidusiam Biuro darbuotojui.

27. Pranešimo (skundo) tyrimo terminas Biure gali būti pratęsiamas tik tuo atveju, jei dėl pateisinamų aplinkybių (ligos ir pan.) nėra galimybės apklausti nukentėjusiojo, skundžiamojo ar liudytojo. Sprendimą dėl termino pratęsimo priima Komisijos pirmininkas. Terminas gali būti pratęstas ne ilgiau kaip iki 20 darbo dienų.

# VII. SKYRIUS

# PREVENCIJOS PROCEDŪRA

28. Prevencijos procedūros tikslas – net ir nesant akivaizdžių priekabiavimo, seksualinio priekabiavimo ar smurto požymių ar kitų profesinės etikos pažeidimų, užtikrinti saugią ir pagarbią darbinę aplinką Biure.

29. Prevencijos procedūra taikoma ir tuomet, jeigu nukentėjęs asmuo pageidauja tik sudrausminti skundžiamąjį ir užkirsti kelią tokiems veiksmams ateityje, tačiau nepageidauja, kad būtų pradėtas tyrimas arba nėra pakankamo pagrindo tyrimui pradėti.

30. Komisijai priėmus sprendimą pradėti prevencijos procedūrą, skundžiamasis asmuo pakartotinai supažindinamas su Taisyklėmis, atkreipiant dėmesį į tuos punktus, dėl kurių nesilaikymo pradėta prevencijos procedūra.

# VIII. SKYRIUS

# BAIGIAMOSIOS NUOSTATOS

31. Taisyklės privalomos visiems Biuro darbuotojams.

32. Taisyklės ir visi jų pakeitimai yra skelbiami Biuro interneto svetainėje.

33. Biuro Darbuotojai su ši Taisyklėmis yra supažindinami pasirašytinai.